Fredrik Steffens

Fredrik Henrik Steffens (1854–1892) var en norsk politiker (H) og høyesterettsadvokat.

Han var sønn av Henrich Steffens, stadsfysikus i Kristiania og overlege ved Rikshospitalet, og Helene Martine Marie, født Krog. Morfaren var den kongetro førstestatsråden og obersten Nicolay Johan Krog. Stadsfysikus Steffens hadde blitt oppdratt hos sin farbror i Tyskland, professor Henrik Steffens.

Fredrik Steffens tok juridisk embedseksamen med laud i 1880 og ble fullmektig hos sorenskriveren i Hallingdal. To år senere ble han fullmektig hos to av Kristianias mest benyttede skrankeadvokater, Nils Roth Heyerdahl og Hans Christian Grønn. Steffens tok advokatprøven og fikk møterett for Høyesterett i 1886 og åpnet eget advokatkontor. I 1890 ble han oppnevnt som offentlig forsvarer ved lagmannsretten.

Steffens var en dyktig debattant på konservativ side i de politisk stormfulle 1880-årene. Han var formann i Det Norske Studentersamfund siste kvartal i 1882 og hele 1883. I 1884 ble Høyre konsolidert som parti i moderne forstand. Steffens ble, ved siden av advokatjobben, ansatt som sekretær for både Kristiania konservative forening (Oslo Høyre) og De konservative foreningers sentralstyre (Høyres sentralstyre). Han la ned en stor arbeidsinnsats, men tok til takke med en beskjeden sekretærlønn og stilte sitt eget advokatkontor til rådighet for partiarbeidet. Han tok avskjed i april 1892. 

Steffens fikk et hjerneslag mens han spaserte på Karl Johan i mai 1892, segnet om og døde før han kom til sykehus. Han var 38 år gammel og ugift.

Referanser 

Høyres ledelse
Høyre-politikere i Oslo
Norske høyesterettsadvokater
Formenn av Det Norske Studentersamfund